text: Natterøveri i Hejnsvig
  21 august 2010 kl. 07.46
  En indbrudstyv i Hejnsvig blev overrasket af husets ejer, så et indbrud endte med røveri da en ukendt gerningsmand truede sig til penge med et koben.
  Klokken halv fem lørdag morgen brød en tyv ind i et hus på A.G. Jensensvej i Hejnsvig. Med et koben fik han åbnet et vindue på badeværelset og kom ind i huset den vej.
  Husets beboer vågnede og ville skræmme indbrudstyven væk. Det endte dog med håndgemæng og tyven truede med det koben han havde brudt vinduet op med. Han fik udleveret et mindre kontantbeløb og gik dermed fra tyv til røver.
  Røveren beskrives som en spinkel mand, 25-30 år og cirka 180 centimeter høj. Han var markeret i ansigtet og talte dansk. Han bar en mørk jakke og en strikket hue.
  